Worcester F 80 Distinctiones

132 Maria conseruabat omnia verba

*Maria conseruabat omnia verba hec, conferens in corde suo*, [Luc. 2:19]. Videlicet spirituum supernorum, pauperum pastorum, regum et magorum, senum et puerorum.

¶ Et sunt hec verba per quatuor climata, diffusa per ipsam ad scolam Christi informandam. Et sunt ista verba integritatis, a coniungii strenuitatis, et exercicii sanctitatis, et desiderii pietatis et solacii. Egrediatur primum verbum ab oriente, Luc. 1[:37]: *Non erit impossibile apud Deum omne verbum.*

¶ Egrediatur secundum, ab aquilone, Luc. [2:15]: *Transeamus usque Bethlehem, et videamus hoc verbum.*

¶ Tercium egrediatur ab austro, Act. 13[:48]: *Audientes gentes,* etc. Quartum ab occidente, Luc. 2[:29]: *Nunc dimittis servum tuum Domine, secundum verbum*. Quod quidem verbum vna cum ceteris mater eius obseruabat.

¶ Item de fide huius virginis dicit quod omnes clerici mundi non probarent, vna puella credidit. Si enim dixisset angelus quod virum cognoscendo conciperet leue foret, sed quod virgo conciperet difficilius erat.

¶ Item, quod virgo solum hominem conciperet adhuc tollerabile foret, sed quod Deum conciperet maxime difficile. Sed quantum hic locutio foret difficilis, tamen ingenium vnius puelle hoc capiebat. Vnde Augustinus erubescant Iudei qui hoc

/fol 259va/

in lege figuris scriptis vaticiniis viderunt et tamen credere noluerunt. Erubescant philosophi qui hoc fieri posse improbare studuerunt quorum omni arguentis. Vna puella vno verbo respondit: *Ecce ancilla Domini, fiat*, [Luc. 1:38]. Ac si diceret, Etsi natura hoc non possit, hoc potest Deus. Cuius[[1]](#footnote-1) ancilla siue per viam nature currebat argumentum virginis quando dicebat, *Quomodo fiet istud, quoniam virum non cognosco*, [Luc. 1:34].

¶ Item Augustinus in *Sermone de nativitate,* nascitur ab intacta femina Christus, quia fas non erat ut Christus virtus per voluptatem, castitas per luxuriam, nasceretur. Nec poterat nisi nouo ordine aduentare de celo, qui venit destruere vetustum mortis imperium.

¶ Item, circa conceptum virginensis tam insolita et miranda concurrunt quod Joseph licet vir iustus occulte eam dimittere cogitare. Vnde Origines, ideo Joseph eam dimittere volebat quia magnum sacramentum in ea cognoscebat, cui approximare se indignum estimabat. Vnde Austustinus, *De verbis Domini,* intelligens Joseph Mariam grauidari turbabatur quod Mariam quam in templo acceperat et non dum cognouerat grauidam videbat. Secumque estuabat disputans.

¶ Quid faciam prodo an taceo. Si prodo adulterium venenum crudelitatis incurro quia talem secundum legem lapidandam scio. Si tacuero, facinori consencio et cum adulteris porcionem meam pono. Quoniam igitur tacere malum, adulterium prodest peius, dimittam eam a coniugio. Item ibidem Augustinus, si solus nosti quod aliquos peccauit in te, et coram omnibus eum vis arguere, non es corrector criminis, sed proditor. Vnde Joseph vir iustus, tanto flagicio quod de vxore fuerat suspicatus, magna benignitate dissimulauit suspicabatur quidem ream adulterio. Et tamen quia solus sciebat, noluit diuulgare, mallens magis prodesse peccanti quam punire peccantem. Item, Hieronimus super illud [Matt. 1:18]: *Inuenta est in vtero habens*. Joseph qui sponsam zelabat cum eam pregnantem videbat redarguit eam. Illa vero non valens se excusare a grauidacione, testimonio ventris conuicta, cum lacrimis mirauit quod virum nesciret. Quo audito plus credidit Joseph eius conuersacioni quasi proprie estimacioni. Item, Chrysostomus, O inestimabilis laus Marie! Joseph plus credidit[[2]](#footnote-2) Marie castitati, quam eius vtero, plus gratie quam nature. Vnde

/fol. 260ra/

possibilius credebat Mariam sine viro posse concipere, quam[[3]](#footnote-3) posse peccare.

¶ Quod etiam hec virgo Maria peperit sine dolore potest esse persuasio per quandam glossam que dicit quod Adam dum Eua formaretur ab eo vidit[[4]](#footnote-4) archana Dei celi et fuit in gaudio. Sicut contigit de euangelista dum recubuit in cena supra pectus Domini. Quoniam ititur prima mulier sine dolore fuit formata, consequens fuit quod primus homo carens patre temporali, scilicet, Christus eductus sit de matre sine dolore et hoc est quia dicit angelus Marie [Luc. 1:28]: *Ave*, id est, sine .a.[[5]](#footnote-5) sine .ve. doloris in partu. Has tres literas misit tota trinitas ad Mariam per angelium cum dixit: *Aue.* Nam primam literam .a. misit pater de quo dicitur, *Ego sum Alpha*, [Apoc. 22:13]. Secundam literam .v. misit Spiritus Sanctus qui est et dicitur, *Vnctio*, [1 John 2:27]. Terciam literam .e. misit Filius qui dicitur *Emanuel*, [Matt. 1:23].

¶ Et nota quod Maria suscepit Christum propter tria. Propter mentis humilitatem, propter fidei integritatem, propter amoris immensitatem. De primo, Ruth vltimo [4:16]: Suscepit *puerum* et *posuit in sinu suo, et nutricis* et *gerulæ officio fungebatur*. Luc. 1[:48]: *Respexit humilitatem ancillæ suæ*. Pro secundo, Luc. 1[:54]: *Suscepit Israël puerum suum*. Pro tercio, Psal. [72:24]: *Tenuisti manum dexteram*.

1. cuius ] Lambeth, F 128 *corr.* cui F 80. [↑](#footnote-ref-1)
2. Joseph plus credidit ] Lambeth, F 128 *om.* F 80. [↑](#footnote-ref-2)
3. quam ] Lambeth, F 128 *corr.* quod F 80. [↑](#footnote-ref-3)
4. vidit ] Lambeth, F 128 *corr.* vide F 80. [↑](#footnote-ref-4)
5. a ] *om.* F 80, Lambeth, F 128. [↑](#footnote-ref-5)